ก.ล.ต.สั่งกรรมการ IFEC ทุกรายเข้าประชุมบอร์ด 22 ส.ค.นี้
ก.ล.ต.สั่งกรรมการ IFEC ทุกรายเข้าประชุมบอร์ด 22 ส.ค.นี้ ชี้หากขวางการประชุมอาจเป็นความผิดอีกกระทง!
20 ส.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ ก.ล.ต. เปิดเผยว่า ก.ล.ต.แจ้งให้กรรมการบริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ทุกรายเข้าประชุมคณะกรรมการบริษัทในวันที่ 22 สิงหาคม 2561 เพื่อพิจารณาการจัดประชุมผู้ถือหุ้นในการเลือกตั้งกรรมการใหม่ให้ครบองค์ประชุมตามกฎหมาย
เนื่องจากเมื่อวันที่ 14 สิงหาคม 2561 IFEC ได้แจ้งข่าวผ่านระบบสารสนเทศของตลาดหลักทรัพย์ฯ ว่าจะจัด ประชุมคณะกรรมการบริษัทในวันที่ 22 สิงหาคม 2561 เพื่อพิจารณาการดำเนินการจัดประชุมวิสามัญผู้ถือหุ้นครั้งที่ 1/2561 และหลักเกณฑ์การเสนอชื่อบุคคลที่เข้าดำรงตำแหน่งเป็นกรรมการบริษัท
ก.ล.ต. จึงขอให้กรรมการที่เหลือทั้ง 3 รายตามที่ปรากฏในหนังสือรับรองบริษัท ได้แก่ (1) นายศุภนันท์ ฤทธิไพโรจน์ (2) นายฉัตรณรงค์ ฉัตรภูติ และ (3) พลตรีบุญเลิศ แจ้งนพรัตน์ เข้าร่วมประชุมคณะกรรมการบริษัทในวันดังกล่าว เพื่อพิจารณาดำเนินการจัดประชุมวิสามัญผู้ถือหุ้น เลือกตั้งกรรมการใหม่ให้มีกรรมการครบเป็นองค์ประชุมตามมาตรา 83 แห่งพระราชบัญญัติบริษัทมหาชนฯ
นอกจากนี้ ก.ล.ต. ได้รับแจ้งว่า มีผู้ถือหุ้นของ IFEC หลายราย ซึ่งถือหุ้นรวมกันเกินกว่าร้อยละ 10 ของหุ้นที่จำหน่ายได้แล้วทั้งหมด ได้แจ้งขอใช้สิทธิตามมาตรา 100 แห่ง พระราชบัญญัติบริษัทมหาชนฯ ให้เรียกประชุมผู้ถือหุ้นเพื่อเลือกตั้งกรรมการใหม่แทนตำแหน่งที่ว่างลง ซึ่ง ก.ล.ต. เห็นว่า อาจเป็นทางเลือกหนึ่งที่สามารถแก้ไขปัญหาของกิจการได้
ดังนั้น ก.ล.ต. จึงขอให้คณะกรรมการบริษัทควรได้มีการพิจารณาในประเด็นดังกล่าวด้วยเพื่อให้มั่นใจได้ว่า จะมีการจัดประชุมวิสามัญผู้ถือหุ้นได้โดยไม่ชักช้า
อนึ่ง การเข้าร่วมประชุมครั้งนี้ไม่อาจลบล้างการกระทำที่อาจเป็นความผิดที่กระทำไปแล้วได้ แต่ถ้ากรรมการรายใดมีพฤติกรรมขัดขวางมิให้เกิดการจัดประชุมผู้ถือหุ้น อาจถูกพิจารณาว่า เป็นความผิดเพิ่มขึ้นอีกกระทงหนึ่งได้
 